Неаспрэчна, лепшы з мастацкага пункту гледжання помнік Леніну знаходзіцца ля Дома ўраду. Аўтар — ленінградзец Мацвей Манізер. Калі наш Леў Гумілеўскі зрабіў для Масквы помнік Янку Купале, да нас прыехала вялікая група маскоўскіх архітэктараў ды скульптараў. Сярод іх аказаліся і вучні Манізера. Яны, натуральна, захацелі паглядзець на работу свайго настаўніка жыўцом, былі вельмі ўражаны ўбачаным і сышліся на адным: ніхто так больш не вылепіць, не ўставіць так удала аб’ём у аб’ём ды не закампануе будынак з помнікам. Сапраўды, архітэктурная прывязка, комплекснае вырашэнне аб’екта — ідэальныя. Я не кранаю палітыку, кажу пра талент мастацкага ўвасаблення.